## **Poročilo predsednika nadzornega sveta o delu nadzornega sveta in o preveritvi letnega poročila družbe MODRA LINIJA HOLDING d.d., Koper za leto 2016.**

Na podlagi 272.člena ZGD-1 je uprava družbe MODRA LINIJA HOLDING d.d., predložila v preveritev in potrditev Letno poročilo družbe in konsolidirano letno poročilo skupine in poročilo neodvisnega revizorja za leto 2016.

Pristojnosti, odgovornosti in delo nadzornega sveta temeljijo na Zakonu o gospodarskih družbah, na Statutu družbe in na poslovniku o delu nadzornega sveta. Pri določanju nalog in odgovornosti članov nadzornega sveta, pri ocenjevanju dela uprave, pri predlaganju sestave članov nadzornega sveta, pri določanju plačil in preprečevanju interesnih konfliktov članov nadzornega sveta smo se zgledovali po sprejetem Kodeksu upravljanja javnih delniških družb.

Nadzorni svet podaja skladno s svojimi pristojnostmi naslednje poročilo:

Nadzorni svet družbe MODRA LINIJA HOLDING, d.d. Koper je v letu 2016 deloval v naslednji sestavi:

* Sonja Žitko (predsednica),
* Pečar Franko (podpredsednik).
* Samo Hladnik.

Sestava nadzornega sveta se v letu 2016 ni spremenila.

Nadzorni svet ima oblikovano revizijsko komisijo, ki je v letu 2016 delovala v sestavi:

* Pečar Franko ( predsednik),
* Samo Hladnik
* Albert Bevčič.

Nadzor nad delom uprave družbe in nad poslovanjem družbe smo opravljali tako na sejah

nadzornega sveta, kakor tudi s sprotnim seznanjanjem s posameznimi poslovnimi dogodki, ki so bili objavljeni na spletnih straneh Ljubljanske borze preko sistema SEOnet, v okviru portala Info hramba in na uradni spletni strani družbe, kakor tudi s sprotnim neposrednim nadzorom poslovanja s postavljanjem vprašanj upravi družbe.

Nadzorni svet se je v letu 2016 sestal na treh rednih sejah. V nadaljevanju navajamo najpomembnejše sklepe, ki jih je nadzorni svet sprejel na svojih sejah:

Na 45. redni seji dne 04.05.2016 je obravnaval in sprejel sklepe za naslednje vsebine:

1. Pregledal je sprejete sklepe 44. redne seje in potrdil zapisnik.
2. Obravnaval in sprejel je Revidirano letno poročilo družbe in revidirano konsolidirano

 poročila skupine za leto 2015.

1. Oblikoval in sprejel poročilo nadzornega sveta o preveritvi poslovanja družbe.
2. Seznanil se je s poročilom revizijske komisije.
3. Oblikoval predlog skupščini za imenovanje revizorja za poslovno leto 2016.
4. Sklical skupščino družbe.
5. Seznanil se je s poslovanjem družbe za obdobje januar-marec in z aktivnostmi uprave pri

 večjih naložbah.

Na 46. redni seji dne 29.07.2016 je obravnaval in sprejel sklepe za naslednje vsebine:

1. Pregledal je izvrševanje sklepov 45. redne seje in potrdil zapisnik.
2. Obravnaval zahteve družbe FP, d.o.o., glede sklica skupščine družbe MODRA LINIJA HOLDING, d.d. Koper.
3. Seznanil se je s poslovanjem za obdobje januar-maj.

Na 47. redni seji dne 23.11..2016 je obravnaval in sprejel sklepe za naslednje vsebine:

1. Pregledal je izvrševanje sklepov 46. redne seje in potrdil zapisnik.
2. Obravnaval Polletno nerevidirano poročilo družbe in skupine.
3. Seznanil se je s poslovanjem družbe za obdobje januar-oktober.
4. Obravnaval poročilo uprave o izpeljani izključitvi malih delničarjev.
5. Obravnaval in potrdil plana za leto 2017.
6. Imenoval člane uprave.

Delovanje v holdingu je bilo tudi v letu 2016 usmerjeno v upravljanje družb, ki jih imamo v portfelju. Največ angažiranja je bilo usmerjeno v upravljanje družb, ki se ukvarjajo s prodajo vozil. Družba Trgo ABC d.o.o je tako dosegla izboljšanje poslovanja na vseh segmentih in tudi pozitiven rezultat za leto 2016.

V letu 2016 je bila uprava aktivna pri pogajanjih z vsemi bankami za znižanje obrestnih mer in usklajevanju ročnosti kreditov. Upava je bila na tem področju uspešna saj je del kreditov spremenila iz kratkoročnih v dolgoročne kredite. Obrestno mero pa je tudi bistveno znižala.

Tudi v letu 2016 se je nadaljevalo z vračanjem kreditov bankam. Tudi na tem področju je zaznati zmanjšanje kreditne izpostavljenosti do bank.

Na področju nepremičnin je uprava realizirala le manjše odprodaje nepremičnin. V letu 2016 lahko še vedno govorimo o zastoju na nepremičninskem trgu. Gospodarska kriza se še vedno odraža na tem področju. Zaradi teh dejstev lahko govorimo, da načrtovanje prodaj nepremičnin ni bilo v celoti realizirano in se te aktivnosti prenašajo v naslednja obdobja.

Na sejah nadzornega sveta smo bili sproti obveščani o aktivnostih uprave družbe v vseh družbah iz portfelja holdinga.

V letu 2016 se je nadzorni svet skupaj z upravo ukvarjal s spremljanjem izvajanja ukrepov na področju upravljanja s tveganji.

Revizijska komisija je o svojih sejah in sprejetih sklepih redno poročala na sejah nadzornega sveta. V skladu s svojimi pristojnostmi je revizijska komisija izdelala svoje poročilo, ki ga je nadzorni svet obravnaval na svoji redni seji. Revizijska komisija je podala stališče do letnega poročila in predlagala nadzornemu svetu njegov sprejem. Revizijska komisija je podala tudi pozitivno mnenje glede ocene neodvisnosti revizorja.

V letu 2016 je uprava na zahtevo večinskega delničarja izvedla iztisnitev malih delničarjev. Iztisnitev malih delničarjev je bila uspešno izvedena. Družba je tako sedaj v 100% lasti družbe FP, d.o.o., Koper.

Nadzorni svet ocenjuje, da je bilo sodelovanje z upravo družbe korektno in na ustrezni ravni in da je bilo poslovanje družbe glede na dane okoliščine primerno.

Nadzorni svet ocenjuje, da je bila uprava družbe pri svojem delovanju skrbna.

Zato delovanje uprave v letu 2016 ocenjujemo za uspešno, tako da pričakujemo, da ji bo skupščina podelila razrešnico.

Predsednica NS: Sonja Žitko